ཕྱག་རྒྱ་ཆེན་པོ་ལྷན་ཅིག་སྐྱེས་སྦྱོར་དངོས་གཞིའི་ཁྲིད་ཡིག་འོག་མིན་ཆེན་པོར་བགྲོད་པའི་ལམ་བཟང་ཞེས་བྱ་བ་བཞུགས་སོ།།

༄༅༅།།ན་མོ་གུ་རུ་བྷྱཿརྡོ་རྗེ་འཆང་གིས་རྗེས་བཟུང་ཏིལླི་པའི།།གདམས་པའི་མཛོད་འཛིན་ནཱ་རོ་ཏ་པའི་སྲོལ།།འཛིན་སྐྱོང་སྤེལ་མཁས
མར་མི་དྭགས་གསུམ་སོགས།།དཀར་བརྒྱུད་བླ་མ་རྣམས་ལ་ཕྱག་བགྱིའོ།།གྲུབ་བརྒྱའི་གཙུག་རྒྱན་མཉམ་མེད་རྒྱ་རས་དང་།།ཐམས་ཅད་མཁྱེན་ངེས་པདྨ
དཀར་པོའི་ཞབས།།ཆོས་ཀྱི་རྒྱལ་པོ་དག་དབང་རྣམ་རྒྱལ་སོགས།།དཔལ་ལྡན་འབྲུག་པ་བརྒྱུད་པར་བཅས་ལ་འདུད།།ཆོས་དབྱིངས་སྤོས་མཚན་བྲལ་བའི་ནམ
མཁའ་ལ།།ཡེ་ཤེས་ཉི་མ་ཁོར་ཡུག་འཆར་བའི་གཟིས།།སྒྲུབ་བསྟན་པད་ཚལ་ཅི་ཡང་རྒྱས་མཛད་པའི།།རྗེ་བཙུན་བླ་མའི་ཞབས་རྡུལ་སྤྱི་བོར་མཆོད།།

༄༅༅།།མདོ་སྔགས་ཆུ་ཀླུང་མ་ལུས་འདུས་པའི་བཅུད།།གསང་ཆེན་བསྐྱེད་རྫོགས་རྒྱ་མཚོར་འཁྱིལ་བའི་སྙིང་།།ཕྱག་རྒྱ་ཆེན་པོའི་མན་ངག་ནོར་
བུའི་ཕྲེང་།།འབྲལ་མེད་སྙིང་གི་རྒྱན་དུ་བཅད་ལ་རིངས།།ཚུལ་འདི་ཚིག་ཉུང་དོན་རྒྱས་བྱིན་ཆེ་བར།།བཞུགས་གང་རང་འདྲའི་བློ་རྟུལ་རྣམས་ཀྱི་ངོར།།མདོ་
ཙམ་ཉུང་ངུའི་ངག་གིས་འཆད་པ་ལ།།རྩ་བརྒྱུད་བླ་མས་གནང་བ་སྦྱིན་དུ་གསོལ།།ཅེས་མཆོད་པར་བརྗོད་ཅིང་བཀའི་གནང་བ་སྦྱིན་དུ་གསོལ་ནས།འདིར་
གླེང་བར་བྱ་བའི་གཞི་ནི།སྤྱིར་བདག་ཅག་གི་སྟོན་པ་སངས་རྒྱས་བཅོམ་ལྡན་འདས་ཀྱི་བཀའ་མདོ་རྒྱུད་དགོངས་འགྲེལ་དང་བཅས་པའི་དགོངས་བཅུད།བྱེ་བྲག

ཏུ་བླ་མེད་རྒྱུད་སྡེ་མ་ལུས་པའི་མཐར་ཐུག་རྨད་བྱུང་རྒྱུད་ཀྱི་བསྟན་བྱའི་སྙིང་པོ།རྒྱ་གར་འཕགས་པའི་ཡུལ་ན་མཆོག་གཟིགས་རྣམ་གཉིས་སུ་གྲགས་པའི་ཞལ་གྱི་གདམས་པའི་ཉིང་ཁུ།
གངས་རིའི་ཁྲོད་ཀྱི་གྲུབ་ཆེན་མར་མི་དྭགས་གསུམ་བརྒྱུད་པ་དང་བཅས་པའི་མན་ངག་གི་ཡང་སྙིང་།དཔལ་ལྡན་འབྲུག་པའི་གདམས་ངག་གི་གཞུང་ཤིང་ལྟ་བུ་བཀའ་རྒྱ་ཅན་ལྔར་གྲགས་པའི་
ཕྱི་མོར་བཞུགས་པ་ཕྱག་རྒྱ་ཆེན་པོ་འདི་སྟེ།དེ་ཡང་སྟོན་པ་རྡོ་རྗེ་འཆང་ཆེན་པོས་གདུལ་བྱ་ཅིག་ཅར་བའི་སྐལ་བར་གསུངས་པའི་ཕྱིར།གྲུབ་ཆེན་ཏིལླི་པ་དང་པ་ཎ་ཆེན་ནཱ་རོ་པ་ལ་སོགས་པའི
གོང་མ་རྣམས་ཀྱིས་གདུལ་བྱ་དབང་རྣོན་ཆོས་ཀྱི་རྗེས་འབྲང་དག་ལ།ཕྱག་རྒྱ་ཆེན་པོ་གཉུག་མ་ཚིག་ཆོད་ཀྱི་གདམས་པ་ལྷ་ཐོག་ནས་སྒོམ་པ་འཚོལ་བའི་ལུགས་སུ་བཏབ་པར་མཛད་པས་ཅིག
ཅར་དུ་གྲོལ་བ་ཐོབ་པའང་བགྲང་བ་ལས་འདས་པར་བྱོན་པར་སྣང་མོད།འོན་ཀྱང་ད་ལྟའི་སྐབས་ན་གང་ཟག་དེ་འདྲ་སྲིད་མཐའ་མ་དཀག་ཙམ་ལས།ཕལ་ཆེར་དབང་རྟུལ་དད་པའི་རྗེས
འབྲང་འབྱུང་ཤས་ཆེ་བར་དགོངས་ཏེ།རྗེ་མི་ལ་དང་དྭགས་པོས་སྒོམ་ཐོག་ནས་ལྟ་བ་འཚོལ་བའི་གདམས་པ་ཕྱག་རྒྱ་ཆེན་པོ་རྣལ་འབྱོར་བཞིའི་ལམ་ནས་རིམ་གྱིས་བཀྲི་བའི་བཀའ་སྲོལ

བཏོད་པར་མཛད་ཅིང་།དཔལ་ཕག་མོ་གྲུ་པ་དང་ཆོས་རྗེ་འབྲུག་པས་དེ་ཉིད་གསལ་རྒྱས་སུ་གསུངས་པའི་མན་ངག་གི་ཟ་བ་གནད་མི་འཕྱུགས་པའི་སླད་དུ།ཀུན་
མཁྱེན་པད་དཀར་ཞབས་ཀྱིས་སྔོན་འགྲོ་དངོས་གཞིའི་ཁྲིད་ཀྱི་རིམ་པ་ཟིན་བྲིས་སུ་བཏབ་པར་མཛད་པ་ལས།འདིར་དངོས་གཞིའི་ཁྲིད་ཟིན་གྱི་དགོངས་པ་ཇི་ལྟ་བར་འཆད་པ་ལ།
གདམས་ངག་གི་མཚན་དང་།མཚན་དེ་ལྡན་གྱི་གཞུང་གཉིས་ལས།དང་པོ་གདམས་ངག་གི་མཚན་ལ་སྤྱི་དང་བྱེ་བྲག་གཉིས་ལས།དང་པོ་སྤྱིའི་མཚན་ནི།རྒྱ་གར་སྐད་དུ།མ་ཧཱ།
མུ་དྲཱ་ཞེས་པ།བོད་སྐད་དུ།ཕྱག་རྒྱ་ཆེན་པོ་ཞེས་བྱ་སྟེ།སྐད་གཉིས་ཤན་སྦྱར་ན།མ་ཧཱ་ནི་ཆེན་པོ་དང་།མུ་དྲཱ་ནི་ཕྱག་རྒྱ་ཞེས་བྱ།དེ་ལ་སྒྲ་འདོད་པ་དག་ན་རེ།མུ་དྲའི་སྒྲ་
རྒྱ་ཁོ་ན་ལ་འཇུག་པས་དེ་ལྟར་སྦྱར་བ་མི་འཐད་ཅེས་ཁ་ཚོན་གཅོད་པར་བྱེད་མོད།མུ་དྲའི་སྒྲ་ཕྱག་གམ་རྒྱ་སོ་སོར་བསྒྱུར་བ་དང་།ཕྱག་རྒྱ་ཞེས་བསྡམས་ཏེ་བཤད་པའི་ཚུལ་གཉིས་
ཡོད་པའི་ཕྱིར་དང་།མ་ཟད་ཕྱག་གི་སླ་བསྡུ་བའི་དབང་དུ་སོང་བ་ལས་ཤུགས་ཀྱིས་འཐོན་དགོས་པའི་ལུང་འོག་ཏུ་འབྱུང་བ་ལྟར་བཀྲལ་བའི་ཚུལ་རྣམས་ཡོད་པས་ཁ་ཚོན་མི་ཆོད་དོ།།

དེ་ཡང་མཚན་འདོགས་ཚུལ་ལ།འདེབས་པར་བྱེད་པའམ་བཏབ་པའི་དོན་གྱིས་ཕྱག་རྒྱར་འདོགས་པ་ནི།དཔེར་ན་འཇིག་རྟེན་ན་ཐ་མ་ག་ལྟ་བུས་གཞན་ལ་རྒྱས་འདེབས་པའམ་བཏབ
པས་ན་རྒྱ་ཟེར་བ་ལྟར།འདིས་འཁོར་འདས་ཀྱི་ཆོས་ཐམས་ཅད་ལ་རྒྱས་འདེབས་པའམ་བཏབ་པས་ན་ཕྱག་རྒྱ་དང་།མཚན་མས་མཚོན་པར་བྱེད་པས་ཕྱག་རྒྱར་འདོགས་པ་ནི།དཔེར
ནན་འཇིག་རྟེན་ན་གོ་ཆ་ལ་སོགས་པའི་མཚན་མས་སོ་སོའི་བྱེ་བྲག་མཚོན་པ་ལྟར།འདིས་འཁོར་འདས་ཀྱི་ཆོས་ཐམས་ཅད་ཀྱི་རང་བཞིན་ནམ་གནས་ལུགས་མཚོན་པས་ན་ཕྱག་རྒྱ་དང་།མི
འདའ་བར་བྱེད་པས་ཕྱག་རྒྱར་འདོགས་པ་ནི།དཔེར་ན་འཇིག་རྟེན་ན་རྒྱལ་པོས་བཀའ་རྒྱ་བཏབ་པ་དེ་ལས་འཁོར་འབངས་རྣམས་ཀྱིས་འདའ་མི་ནུས་པ་ལྟར།འཁོར་འདས་ཀྱི་ཆོས
ཐམས་ཅད་འདི་ལས་མི་འདའ་བས་ན་ཕྱག་རྒྱ་ཞེས་བྱ།དེ་དག་དང་ཕྱོགས་འདྲ་བ་གཞན་ཡང་འཕགས་པ་ནམ་མཁའ་མཛོད་ཀྱིས་ཞུས་པའི་མདོ་ལས་གསུངས་པ་སོགས་རྣམ་གྲངས
མང་ངོ་།།མཚན་དོན་འགྲེལ་ན།ཕྱག་ནི་སྟོང་པ་ཉིད་རང་རིག་པའི་ཡེ་ཤེས་རང་ངོ་རང་གིས་ཤེས་པའི་དོན་དང་།རྒྱ་ནི་འཁོར་བའི་རྒྱ་གཟུང་འཛིན་མ་རིག་འཁྲུལ་པ་ལས་གྲོལ་ཞིང་།དེས་

ཆོས་ཐམས་ཅད་ལ་རྒྱས་འདེབས་པའམ་བཏབ་པའི་དོན་དང་།ཆེན་པོ་ནི་ཐབས་ཤེས་དང་སྣང་སེམས་སོགས་ཟུང་དུ་འཇུག་ཅིང་གཉིས་མེད་མཉམ་པ་ཆེན་པོར་སྦྱོར
བབའི་དོན་དུ་གསུངས་ཏེ།ཕྱག་ཆེན་ཐིག་ལེ་ལས།འདི་ནི་ཕྱག་རྒྱ་ཆེན་པོ་སྟེ།།ཕྱག་ནི་སྟོང་པའི་ཡེ་ཤེས་ཡིན།།རྒྱ་ནི་འཁོར་བའི་ཆོས་ལས་གྲོལ།།ཆེན་པོ་ཟུང་དུ་འཇུག་པའོ།།
ཞེས་དང་།སྙན་རྒྱུད་རྡོ་རྗེའི་ཚིག་རྐང་ལས།ཕྱག་ནི་གཉིས་མེད་ཡེ་ཤེས་ངོ་ཡིས་ཟིན།།རྒྱ་ནི་འཁོར་བའི་མདུད་པ་གྲོལ་བ་སྟེ།།ཆེན་པོ་ཟུང་འཇུག་སྒྲོན་མེ་བལྟམས་པ་
ལས།།གཞན་གྱིས་མ་ཡིན་རང་གྲོལ་ཆོས་སྐུའོ།།ཞེས་སོ།།ཡང་ན་ཆོས་འདིའི་གོང་ན་གཞན་མེད་པའི་དོན་དུའང་གསུངས་ཏེ།གསང་བ་གྲུབ་པ་ལས།ཕྱག་རྒྱ་ཆེན་པོ་རྣམ
སྒོམ་པ།།དེ་ཡི་གོང་ན་གཞན་མེད་པའོ།།ཞེས་སོ།།གཞན་ཡང་དུས་འཁོར་དཀའ་འགྲེལ་པདྨ་ཅན་ལས།ཕྱག་རྒྱ་ཞེས་པ་ནི་འདས་པ་དང་།མ་བྱོན་པ་དང་།ད་ལྟར
བྱུང་བའི་དེ་བཞིན་གཤེགས་པ་ཐམས་ཅད་སྐྱེད་པར་མཛད་པ་ཤེས་རབ་ཀྱི་ཕ་རོལ་ཏུ་ཕྱིན་པ་ཡིན་ལ།རབ་ཏུ་མི་གནས་པའི་མྱ་ངན་ལས་འདས་པའམ།མི་འཕོ་བའི་བདེ་བས་བདེ

བ་ལ་རྒྱས་བཏབ་པས་ན་ཕྱག་རྒྱ་སྟེ།ལས་ཀྱི་ཕྱག་རྒྱ་དང་།ཡེ་ཤེས་ཀྱི་ཕྱག་རྒྱ་ལས་ཁྱད་པར་དུ་གྱུར་པ་དང་།འཁོར་བའི་བག་ཆགས་དང་བྲལ་བར་གྱུར་པས་ན་ཆེན་པོའོ།།ཞེས
གསུངས།གསེར་སྡིངས་པའི་ཐེག་སྒྲོན་ལས་ནི།ཕྱག་རྒྱ་ཆེན་པོའི་དེས་ཚིག་ནི།ལས་དང་ཉོན་མོངས་སྒྲིབ་པ་རྣམས།།རང་གྲོལ་སེམས་ཉིད་ཆོས་སྐུ་རུ།།མཇལ་བའི་ཕྱིར
ན་ཕྱག་ཅེས་བྱ།།མཚན་མའི་རྣམ་པར་རྟོག་པ་ཡིས།།འདའ་བར་མི་ནུས་ཕྱིར་ན་རྒྱ།།མཚན་ཉིད་ཐེག་དང་བྱ་སྤྱོད་སོགས།།ཐེག་པ་ཀུན་ལས་ཆེ་བས་ན།།ཆེན་པོ་ཞེས་ནི
བརྗོད་པ་ཡིན།།ཞེས་གསུངས་པ་སོགས་མང་ངོ་།།དོན་བསྡུ་ན།རྗེ་སྒམ་པོ་པས།སྣང་སྲིད་འཁོར་འདས་རྣམས་ཆོས་ཉིད་སྐྱེ་བ་མེད་པའི་ངང་ལས་མི་འདའ་བར་རྟོགས་པ་ནི
ཕྱག་གོ།།ཅིར་སྣང་ཅི་སྲིད་ཐམས་ཅད་གཉུག་མའི་དོན་ལས་མི་འདའ་བས་ན་རྒྱའོ།།ཆོས་ཉིད་རང་གྲོལ་དུ་རྟོགས་པས་ན་ཆེན་པོའོ།།ཞེས་གསུངས་པ་ལྟ་བུའོ།།དེ་སྒོམ་པ
ནི།ལམ་སྒོམ་པ་ཐམས་ཅད་ཀྱི་མཆོག་རབ་ཡིན་པའི་ཚུལ།མཻ་ཏྲི་པའི་དེ་ཉིད་བཅུ་པ་ལས།ཐབས་དང་ཤེས་རབ་མཉམ་སྦྱོར་བ།།སྒོམ་པ་མཆོག་གི་རྣལ་འབྱོར་པ།

ཕྱག་རྒྱ་ཆེན་པོ་མཉམ་སྦྱོར་བ།།ཞེས་སོགས་གསུངས་པ་ལྟར་རོ།།ཕྱག་རྒྱ་ཆེན་པོ་འདི་ལ་དབྱེ་ན།གཞི་ལམ་འབྲས་བུའི་ཕྱག་རྒྱ་ཆེན་པོ་གསུམ་སྟེ།དང་པོ
གཞི་ཕྱག་རྒྱ་ཆེན་པོ་ནི།སྤྱིར་ཆོས་ཐམས་ཅད་ཀྱི་ཆོས་ཉིད་གདོད་ནས་སྤྲོས་པ་ཐམས་ཅད་དང་བྲལ་ཞིང་རང་བཞིན་གྱིས་འོད་གསལ་བའི་སྟོང་པ་ཉིད་འཁོར་འདས་ཀུན་གྱི་ཁྱབ་བདག་ཏུ་གྱུར་པ།
དང་།བྱེ་བྲག་ཏུ་རང་སེམས་ཀྱི་གཤིས་གདོད་མའི་གནས་ལུགས་བསམ་བརྗོད་ཀྱི་ཡུལ་ལས་འདས་པ་དེ་དག་ལ་ཟེར།གཉིས་པ་ལམ་ཕྱག་རྒྱ་ཆེན་པོ་ནི།སྨིན་གྲོལ་གྱི་ལམ་ལ་བརྟེན་ནས།
སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་སྐྱེ་འགག་གནས་གསུམ་དང་བྲལ་བའི་འོད་གསལ་སྟོང་པ་ཉིད་དུ་རྟོགས་ཤིང་།མྱོང་ཐོག་ཏུ་རང་ངོ་ཤེས་པའི་ལྟ་སྒོམ་ཁྱད་པར་ཅན
དེ་ལ་ཟེར།གསུམ་པ་འབྲས་བུ་ཕྱག་རྒྱ་ཆེན་པོ་ནི།དེ་ལྟའི་གཞིའི་ཕྱག་ཆེན་དེ་ཉིད་ལམ་ཕྱག་ཆེན་གྱིས་གོམས་པར་བྱས་པ་ལས།གཉིས་སྣང་ཕྲ་ཞིང་ཕྲ་བའང་དག་ནས་སྒྲིབ
ཐལ་དག་པ་གཉིས་ལྡན་གྱི་ཡེ་ཤེས་འབའ་ཞིག་ཏུ་གྱུར་པ་དེ་ལ་ཟེར་རོ།།དེ་ལས་གཞི་ཕྱག་རྒྱ་ཆེན་པོ་ནི་རྟོགས་བྱ་དང་།ལམ་ཕྱག་རྒྱ་ཆེན་པོ་ནི་རྟོགས་བྱེད་དང་།འབྲས་བུ་ཕྱག་རྒྱ་ཆེན་

པོ་ནི་ཐོབ་བྱ་ཡིན་ནོ།།དེ་ལས་འདིར་ལམ་ཕྱག་རྒྱ་ཆེན་པོ་ཡིན།དེ་ལ་སྨིན་ལམ་དང་གྲོལ་ལམ་གཉིས་ལས་ཕྱི་མ་སྟེ།དེ་ལ་བཤད་པ་ཚིག་གི་སྐོར།གདམས་ངག་ཉམས་ལེན་གྱི་སྐོར།།
རྟོགས་པ་བྱིན་རླབས་ཀྱི་སྐོར་ཏེ་གསུམ།དང་པོ་བཤད་པ་ཚིག་གི་སྐོར་ནི།གྲུབ་པ་སྡེ་བདུན།སྙིང་པོ་སྐོར་དྲུག།ཡིད་ལ་མི་བྱེད་པའི་ཆོས་ཚན་ཉི་ཤུ་རྩ་ལྔ་རྣམས་སོ།།གཉིས་པ
གདམས་ངག་ཉམས་ལེན་གྱི་སྐོར་ནི།ཅིག་ཅར་བའི་ལམ་གཙོ་བོར་བཏོན་པ་ཐོག་བབས།ཐོད་བརྒལ་གྱི་ལམ་གཙོ་བོར་བཏོན་པ་བསམ་གཏན་ཐུན་འཇོག།རིམ་གྱིས་པའི་ལམ་གཙོ
བོར་བཏོན་པ་རྟོགས་བརྗོད་གསེར་ཕྲེང་རྣམས་སོ།།གསུམ་པ་རྟོགས་པ་བྱིན་རླབས་ཀྱི་སྐོར་ནི།ཕྱག་རྒྱ་ཆེན་པོ་གཉུག་མ་ཚིག་ཆོད།ཕྱག་རྒྱ་ཆེན་པོ་ལྷན་ཅིག་སྐྱེས་སྦྱོར།ཕྱག
རྒྱ་ཆེན་པོ་ལྔ་ལྡན།ཕྱག་རྒྱ་ཆེན་པོ་ཡི་གེ་བཞི་པ་ལ་སོགས་པ་རྣམས་སོ།།གཉིས་པ་བྱེ་བྲག་གི་མཚན་ནི།རྒྱ་གར་སྐད་དུ།ས་ཧ་ཛ་ན་ཡུ་ཛི་ར་ཞེས་པ།བོད་སྐད་དུ།
ལྷན་ཅིག་སྐྱེས་སྦྱོར་ཞེས་བྱ་སྟེ།སྐད་གཉིས་ཤན་སྦྱར་ན།ས་ཧ་ནི་ལྷན་ཅིག་དང་།ཛ་ན་ནི་རབ་ཏུ་སྐྱེ་བ་དང་།ཡུ་ཛི་ར་ནི་སྦྱོར་བ་ཞེས་པའི་བྱིངས་སོ།།མཚན་དོན་ཅུང་ཟད།

འགྲེལ་ན།དེའང་ཆོས་ཅན་བརྟན་གཡོས་བསྡུས་པའི་དངོས་པོ་ཐམས་ཅད་དང་རང་རང་གི་ཆོས་ཉིད་དེ་བཞིན་ཉིད་དག།ཡེ་གདོད་མ་ནས་ལྷན་ཅིག་ཏུ་སྐྱེས་ཤིང་།།
གནས་པས་ན་ལྷན་ཅིག་སྐྱེས་པ་ཞེས་བྱ་སྟེ།བརྟག་གཉིས་ལས།ལྷན་ཅིག་སྐྱེས་པས་གང་སྐྱེས་པ།།ལྷན་ཅིག་སྐྱེས་པར་དེ་བརྗོད་བྱ།།ཞེས་དང་།ཌོ་མ་བྷི་པའི་ལྷན་ཅིག་སྐྱེས
གྲུབ་ལས།ལྷན་ཅིག་སྐྱེས་གྱུར་དེ་ཡི་ཕྱིར།།བརྗོད་བྲལ་ལྷན་ཅིག་སྐྱེས་པར་བཤད།།ཅེས་གསུངས།དེ་ལ་དབྱེ་ན།སྤྱིར་གཞི་ལམ་འབྲས་བུའི་ལྷན་སྐྱེས་གསུམ་དུ་ཕྱེ་བ་དང་།།
བརྟག་གཉིས་ལས་རང་བཞིན་ལྷན་སྐྱེས་དང་ཞུ་བ་དེ་ལྷན་སྐྱེས་གཉིས་སུ་ཕྱེ་བ་དང་།གྲུབ་སྙིང་གི་སྐོར་ནས་དེའི་ཐོག་ཏུ་བདེ་སྟོང་ལྷན་སྐྱེས་བསྣན་ཏེ་གསུམ་དུ་ཕྱེ་བ་སོགས་མང་ངོ་།།འདིར།།།
ནི་སེམས་ཉིད་ལྷན་ཅིག་སྐྱེས་པ་དང་སྣང་བ་ལྷན་ཅིག་སྐྱེས་པ་གཉིས་སུ་ཕྱེ་སྟེ།རྗེ་དྭགས་པོས།སེམས་ཉིད་ལྷན་ཅིག་སྐྱེས་པ་ཆོས་ཀྱི་སྐུ།།སྣང་བ་ལྷན་ཅིག་སྐྱེས་པ་ཆོས་སྐུའི་འོད།།
དེ་ཕྱིར་སྣང་སེམས་དབྱེར་མེད་ལྷན་ཅིག་སྐྱེས།།ཞེས་གསུངས།དེ་ལས་སེམས་བྱུང་གི་རྟོག་པ་སྣ་ཚོགས་པ་དང་སྣང་བ་སོ་སོར་འབྱེད་དེ།སེམས་ཉིད་ལྷན་སྐྱེས་དང་།སྣང་བ

ལྷན་སྐྱེས་དང་།རྣམ་རྟོག་ལྷན་སྐྱེས་བཅས་གསུམ་དུ་ཡང་གསུངས་ཏེ།རྗེ་སྒོམ་ཆུང་གིས།སེམས་ཉིད་ལྷན་ཅིག་སྐྱེས་པ་ཆོས་སྐུ་དངོས།།སྣང་བ་ལྷན་ཅིག་སྐྱེས་པ་ཆོས་སྐུའི་འོད།།
རྣམ་རྟོག་ལྷན་ཅིག་སྐྱེས་པ་ཆོས་སྐུའི་རླབས།།དབྱེར་མེད་ལྷན་ཅིག་སྐྱེས་པ་ཆོས་སྐུའི་དོན།།ཞེས་སོ།།དེ་ལ་སྦྱོར་བའི་ཚུལ་ནི།གོང་སྨོས་བཞིན་དུ་གདོད་མ་ནས་ལྷན་ཅིག་ཏུ་སྐྱེས།
ཤིང་དབྱེར་མེད་དུ་གནས་ཀྱང་།དེའི་ཚུལ་སྔར་མ་རྟོགས་པས་བཟང་ངན་དང་ཐ་དད་དུ་འཛིན་པ་ལས།དེ་དག་སྙིང་པོ་དོན་གྱི་གདམས་པས་གདོད་མ་ནས་ལྷན་ཅིག་ཏུ་སྐྱེས་ཤིང་གནས་པར་ངོ
སྨོད་ནས།དེ་ཐམས་ཅད་དབྱེར་མེད་པའི་ངོ་བོ་སེམས་ཉིད་ཁོ་ནར་སྦྱོར་བར་བྱེད་པས་ན་ལྷན་ཅིག་སྐྱེས་སྦྱོར་ཞེས་བྱ་སྟེ།དཔལ་ཟླ་འོད་གཞོན་ནུས།སེམས་དང་རྣམ་རྟོག་ཆོས་སྐུ
གསུམ།།དང་པོར་ལྷན་ཅིག་སྐྱེས་པ་སྟེ།།གདམས་པས་གཅིག་ཏུ་སྦྱོར་བ་ལ།།ལྷན་ཅིག་སྐྱེས་སྦྱོར་མི་ཟེར་རམ།།ཞེས་དང་།རྗེ་ཕག་གྲུས།སེམས་དང་རྣམ་རྟོག་ཆོས་སྐུ
གསུམ།།དང་པོར་ལྷན་ཅིག་སྐྱེས་པ་དེ།།གདམས་པས་སེམས་སུ་སྦྱོར་བའི་ཕྱིར།།ལྷན་ཅིག་སྐྱེས་སྦྱོར་ཞེས་སུ་བཤད།།ཅེས་གསུངས་པ་ལྟར་དང་།གཞན་ཡང་ཐ་མལ་པའི

སེམས་སྣང་ལྷན་ཅིག་སྐྱེས་པའི་ཡེ་ཤེས་སུ་སྦྱོར་བས་དེ་སྐད་དུ་བཏགས་པ་སོགས།མདོར་ན་གསལ་སྟོང་སྣང་སྟོང་རིག་སྟོང་པདེ་སྟོང་སོགས་གཉིས་ཆོས་སུ་སྣང་
བ་མཐའ་དག་ཟུང་འཇུག་ལྷན་སྐྱེས་སུ་སྦྱོར་བ་ལ་ཟེར་རོ།།འདིའི་གཞུང་ནི།ཆོས་རྗེ་དྭགས་པོས་མཛད་པའི་ལྷན་ཅིག་སྐྱེས་སྦྱོར་ཚིགས་བཅད་རྐང་པ་གསུམ་པ་དང་།རྣལ་འབྱོར་བཞི་
པཔ་གཉིས་ལ་སྔ་མ་ཟེར།རྗེ་ཕག་གྲུས་མཛད་པའི་ལྷན་ཅིག་སྐྱེས་སྦྱོར་ཚིགས་བཅད་མ་དང་།རྣལ་འབྱོར་བཞི་གསུམ་བཅུ་གཉིས་མ་ཟུང་ལ་བར་པ་ཟེར།རྗེ་རྒྱ་རས་ཀྱིས་མཛད་པའི།།
ལྷན་ཅིག་སྐྱེས་སྦྱོར་ཚིགས་བཅད་མ་དང་།གནས་ལུགས་དྲི་མེད།རྣལ་འབྱོར་བཞི་རིམ་རྣམས་ལ་ཕྱི་མ་ཟེར་ཏེ་དོན་དུ་སྒོམ་རིམ་བསྡུས་འབྲིང་རྒྱས་པར་ཕྱེ་བ་ཙམ་མོ།།།
གཉིས་པ་མཚན་དེ་ལྡན་གྱི་གཞུང་ལ།ཕྱག་རྒྱ་ཆེན་པོ་ལྷན་ཅིག་སྐྱེས་སྦྱོར་གྱི་སྒོམ་རིམ་ཕྱི་མ་ལྟར་ཏེ།འདི་ལ་སྔོན་འགྲོ་དང་།དངོས་གཞི་དང་།རྗེས་ཀྱི་རིམ་པ་སྟེ་གསུམ་ལས།
དང་པོ་སྔོན་འགྲོ་ལའང་ཐུན་མོང་གི་སྔོན་འགྲོ་དང་།ཐུན་མོང་མ་ཡིན་པའི་སྔོན་འགྲོ་དང་།ཁྱད་པར་གྱི་སྔོན་འགྲོ་སྟེ་གསུམ་ལས།དང་པོ་ཐུན་མོང་གི་སྔོན་འགྲོ་བློ་ལྡོག་རྣམ་བཞི་

གཞན་དུ་བཤད་ཟིན་པ་ལྟར་དང་།གཉིས་པ་ཐུན་མོང་མ་ཡིན་པའི་སྔོན་འགྲོ་ལ།རྒྱུད་སྣོད་དུ་རུང་བར་བྱེད་པ་ལ་སྐྱབས་འགྲོ་དང་སེམས་བསྐྱེད།འགལ་རྐྱེན་སྡིག་སྒྲིབ